b'\n_START_ARTICLE_\nHietoinen\n_START_PARAGRAPH_\nHietoinen (my\xc3\xb6s Mommila) on kyl\xc3\xa4 Hausj\xc3\xa4rven koillisosassa. Vuoteen 2009 se oli osa Lammin kuntaa. Hietoinen on alueen postitoimipaikka, mutta kyl\xc3\xa4st\xc3\xa4 k\xc3\xa4ytet\xc3\xa4\xc3\xa4n puheessa ja kirjoissakin enimm\xc3\xa4kseen nime\xc3\xa4 Mommila kyl\xc3\xa4ss\xc3\xa4 sijaitsevan Mommilan kartanon mukaan. Maarekisteriss\xc3\xa4 kyl\xc3\xa4n nimen\xc3\xa4 on Mommila-Hietonen. _NEWLINE_Kyl\xc3\xa4 oli vuoden 2009 alkuun asti osa entist\xc3\xa4 Lammin kuntaa, ja H\xc3\xa4meenlinnan seudun kuntaliitoksen 2009 j\xc3\xa4lkeen se kuului vuoden 2009 ajan H\xc3\xa4meenlinnaan. Asukkaiden ker\xc3\xa4\xc3\xa4m\xc3\xa4n adressin vuoksi kyl\xc3\xa4 liitettiin 1.1.2010 osaksi Hausj\xc3\xa4rve\xc3\xa4. Nyky\xc3\xa4\xc3\xa4n nime\xc3\xa4 Mommila k\xc3\xa4ytet\xc3\xa4\xc3\xa4n my\xc3\xb6s Hausj\xc3\xa4rven Torholan kyl\xc3\xa4ss\xc3\xa4 sijaitsevasta Mommilan asemakyl\xc3\xa4st\xc3\xa4, joka on saanut nimens\xc3\xa4 Mommilan kartanoa varten sinne perustetusta Mommilan rautatieasemasta._NEWLINE_Hietoisissa on kyl\xc3\xa4kirkko, eli alkujaan Mommilan kartanon rukoushuoneeksi rakennettu Mommilan kirkko, ja syksyyn 2007 asti kyl\xc3\xa4ss\xc3\xa4 toimi kyl\xc3\xa4koulu. Mommila on historiankirjoissa tunnettu Mommilan kartanon omistajan Alfred Kordelinin, Mommilan veriteoissa 1917 surmansa saaneen aikansa rikkaimman suomalaisen, viimeisen\xc3\xa4 asuinpaikkana. Kordelin panosti ty\xc3\xb6ntekij\xc3\xb6idens\xc3\xa4 oloihin rakennuttamalla kartanon l\xc3\xa4heisyyteen kirkon ja koulun. Koulurakennus toimii nykyisin seurakuntatalona kirkon vieress\xc3\xa4._NEWLINE_Nykyisin Mommila tunnetaan parhaiten Mommilanj\xc3\xa4rven soutelusta, joka j\xc3\xa4rjestet\xc3\xa4\xc3\xa4n vuosittain hein\xc3\xa4kuun puoliv\xc3\xa4liss\xc3\xa4 Mommilanj\xc3\xa4rvell\xc3\xa4. Varsinainen tapahtuma-alue on j\xc3\xa4rven etel\xc3\xa4osassa Haminankyl\xc3\xa4n kohdalla.'